সোলতানিহ
সোলতানিহ (ফার্সি: سلطانيه, এছাড়াও লাতিন: Soltania/ Sultania নামে পরিচিত) হল উত্তর-পশ্চিম ইরানের জান্‌জন প্রদেশের সোলতানিহ কাউন্টির সোলতানিহ জেলার রাজধানী শহর। স্থানটি পারস্য স্থাপত্য কৃতিত্বের একটি অসামান্য উদাহরণ এবং ইসলামি স্থাপত্যের বিকাশের একটি গুরুত্বপূর্ণ স্মৃতিস্তম্ভ। এটি জান্‌জন শহর থেকে ৩৭ কিলোমিটার (২৩ মা) দূরে অবস্থিত। সোলতানিহ গম্বুজ এবং ওলজাইতোর সমাধি এই শহরে অবস্থিত। শহরটিতে অনেক ঐতিহাসিক নিদর্শন রয়েছে, যা প্রতি বছর বহু পর্যটককে আকর্ষণ করে। ২০০৬ সালের আদমশুমারি অনুসারে শহরটিতে ১,৬৪৯টি পরিবারে প্রায় ৫,৬৮৪ জন বাস করে।